2. ปัจจัยความเสี่ยง

เนื่องจากบริษัทดำเนินธุรกิจด้านการให้บริการ ให้เช่าโกดังเก็บสินค้า ขนถ่ายสินค้าและ
ให้บริการท่าเทียบเรือ
ดังนั้นการให้บริการที่ดีและการดูแลเอาใจใส่ต่อสินค้าที่มาใช้บริการตลอดจนการรับผิดชอบต่อสินค้าตั้งแต่การนำเข้ามาในสถานที่เก็บพักจนถึงเสร็จสิ้นการส่งมอบ
ขึ้นเรือเดินสมุทรเพื่อดำรงไว้ซึ่งผลประโยชน์ของลูกค้าและผู้ที่มีส่วนเกี่ยวข้อง
จึงเป็นสิ่งสำคัญที่จะทำให้เกิดความเชื่อมั่นในการนำสินค้าเข้ามา
ใช้บริการและเป็นการสร้างความเชื่อถือให้เกิดความสัมพันธ์อันดีที่จะใช้บริการของบริษัทต่อไปอีกเป็นเวลายาวนาน
อันจะมีผลไปถึงการ สร้างผลกำไรให้แก่ผู้ถือหุ้นของบริษัท
ดังนั้นในส่วนของปัจจัยความเสี่ยงอันอาจจะเกิดขึ้นได้กับบริษัทและบริษัทย่อยซึ่งหากเกิดขึ้นอาจมีผลกระทบต่อการดำเนินงานและฐานะการเงินทำให้ไม่เป็นไปตามที่ควรจะเป็นในสถานการณ์ปกติหรืออาจมีผลกระทบต่อความสามารถในการบรรลุวัตถุประสงค์และเป้าหมายของบริษัทซึ่งสามารถสรุปพอสังเขปได้ดังนี้

2.1 ความเสี่ยงด้านการบริหารคลังสินค้า

เนื่องจากธุรกิจของบริษัทมีคลังสินค้าสำหรับเก็บพักน้ำตาลทรายสำหรับรอการขนถ่ายขึ้นเรือเดินสมุทรและให้บริษัทย่อยเช่า
ได้แก่ (บริษัท ที เอส ฟลาวมิลล์ จำกัด (มหาชน) ) เพื่อเก็บวัตถุดิบได้แก่
ข้าวสาลีในการผลิตแป้งสาลีเพื่อจำหน่าย บริษัท ที เอส อุตสาหกรรมน้ำมัน จำกัด
เช่าเพื่อปรับปรุงเป็นอาคารบรรจุน้ำมันชนิดต่างๆ
ทำให้พื้นที่การให้บริการด้านรับฝากสินค้าน้ำตาลลดลงไปประกอบกับผลผลิตน้ำตาล ในฤดูการผลิตปี
2553/2554 เพิ่มขึ้นจากปีที่ผ่านมาถึง 2.701 ล้านตัน หรือเพิ่มขึ้นร้อยละ 38.98
ทำให้ปริมาณน้ำตาลเข้ามาใช้บริการเพิ่มขึ้นถึง 822,480 ตัน หรือเพิ่มขึ้นร้อยละ 217.22
ดังนั้นในปี 2554 บริษัทฯ
จึงได้ดำเนินการปรับปรุงซ่อมแซมโกดังเก็บสินค้าส่วนที่ชำรุดทั้งหมดให้มีความพร้อมในการรับฝากสินค้าในปริมาณมากขึ้นและเพื่อเป็นการชดเชยพื้นที่โกดังส่วนที่มีการรื้อถอนปรับปรุงให้บริษัทย่อยเช่าใช้ประกอบธุรกิจ

2.2 ความเสี่ยงในด้านการปฏิบัติการ

บริษัทให้ความสำคัญกับการบริหารความเสี่ยงทางด้านปฏิบัติการ
โดยการตรวจสอบหรือการตรวจรับสินค้าแบ่งแยกประเภทสินค้าและการส่งมอบสินค้าให้ถูกต้องกับข้อกำหนดของลูกค้าได้แก่
ค่าสีและค่าความหวานของน้ำตาลทราย ดังนั้นการบำรุงรักษาเครื่องจักรอุปกรณ์ เช่น
ระบบสายพานลำเลียง ระบบยกรถบริเวณสถานีเทน้ำตาลตลอดจนเครื่องจักรกลต่างๆ
ที่ใช้ในระบบขนถ่ายสินค้า จึงมีความสำคัญที่สุด
โดยเน้นให้ทำการตรวจสอบตามกำหนดเวลาเพื่อเป็นการควบคุมมิให้เกิดความสูญเสียต่อการให้บริการหรือเกิดความบกพร่องระหว่างปฏิบัติงาน
เนื่องจากลูกค้าทำสัญญาขายกับผู้ซื้อต่างประเทศกำหนดปริมาณส่งมอบสินค้าต่อวัน โดยบริษัทฯ
ในฐานะผู้ให้บริการจะต้องดำเนินการส่งมอบสินค้าให้เป็นไปตามข้อกำหนดและภายในกำหนดเวลาของสัญญาซื้อขาย
เพื่อมิให้เกิดความเสียหายจากค่าปรับจากการส่งมอบสินค้าไม่เป็นไปตามเงื่อนไข

2.3 ความเชื่อมั่นของผู้บริโภคในเรื่องความปลอดภัยของสินค้า

เนื่องจากแนวโน้มพฤติกรรมของผู้บริโภคได้ให้ความสำคัญในเรื่องความสะอาดปลอดภัยจากสิ่งเจือปนของสินค้าเนื่องจากน้ำตาลทรายเป็นสินค้าประเภทผลิตภัณฑ์ในการปรุงอาหารมากขึ้น
ดังนั้นการดำเนินงานของบริษัทอาจได้รับผลกระทบหากความเชื่อมั่นของผู้บริโภค
ในเรื่องความปลอดภัยของสินค้าของบริษัทลดลงจากความเสี่ยงที่สินค้าอาจมีสารปนเปื้อนหรือระบบการจัดเก็บสินค้าที่ไม่เป็นไปตามมาตรฐานตลอดจนระบบการจัดการการขนถ่ายสินค้าขึ้นเรือเดินสมุทรหรือการมอบสินค้าเข้าตู้คอนเทนเนอร์เพื่อส่งมอบให้แก่ผู้ซื้อ

ดังนั้นเพื่อลดความเสี่ยงในเรื่องผลกระทบต่อความเชื่อมั่นของผู้บริโภคในเรื่องความปลอดภัยของอาหาร
บริษัทให้ความสำคัญอย่างยิ่งในเรื่องของกระบวนการทำงานที่ต้องได้มาตรฐานสากล
โดยควบคุมคุณภาพในการผลิตทุกขั้นตอนเพื่อให้สินค้าของบริษัทปลอดภัยต่อการนำไปผลิตสินค้าเพื่อบริโภค
การประสานงานและติดตามควบคุมการขนส่ง
โดยมีการทำการตรวจสอบคุณภาพทั้งขาเข้าและขาออกเพื่อเป็นที่ยอมรับของลูกค้าทั้งด้านเจ้าของสินค้าและผู้รับมอบสินค้า

2.4 ภาพลักษณ์ขององค์กร

ภาพลักษณ์ขององค์กรมีผลต่อความเชื่อมั่นของผู้มีส่วนได้เสีย ซึ่งหมายรวมถึงผู้ถือหุ้น ผู้ลงทุน
ผู้ใช้บริการกับบริษัท
ทั้งหมดที่กล่าวข้างต้นมีความสำคัญอย่างยิ่งต่อความสำเร็จขององค์กรทั้งในระยะสั้นและระยะยาว
ถ้าองค์กรมีปัญหาจนก่อให้เกิดวิกฤติ
ต่อชื่อเสียงองค์กรอาจส่งผลให้ผู้มีส่วนได้เสียลดความเชื่อถือและความไว้วางใจในองค์กร

เพื่อลดความเสี่ยงในเรื่องผลกระทบต่อภาพลักษณ์ของบริษัท
บริษัทตระหนักถึงความสำคัญของการกำกับดูแลกิจการ การควบคุมภายในและการบริหารความเสี่ยง
ฝ่ายบริหารยังให้ความสำคัญในเรื่องนี้และจัดให้มีโครงสร้างและทรัพยากรซึ่งจำเป็นต่อการสนับสนุนแผนกลยุทธ์ขององค์กรและสร้างความเชื่อมั่นว่ากระบวนการดำเนินการมีประสิทธิภาพ
ประสิทธิผล และเป็นไปตามความต้องการและความคาดหวังของผู้มีส่วนได้เสีย
อีกทั้งบริษัทกำหนดให้มีการเปิดเผยข้อมูลทางการเงินและในเรื่องอื่นๆ
ที่เพียงพอและโปร่งใสเชื่อถือได้

2.5 ความผันผวนของอัตราแลกเปลี่ยนเงินตราต่างประเทศ

บริษัทย่อยมีรายการสั่งซื้อวัถตุดิบ (ข้าวสาลี) ที่เป็นเงินตราต่างประเทศโดยการนำเข้า
ดังนั้นบริษัทอาจได้รับผลกระทบจากความผันผวนของอัตราแลกเปลี่ยนเงินตราต่างประเทศ
ซึ่งในกรณีที่เงินบาทอ่อนค่าลงจะส่งผลต่อต้นทุนวัตถุดิบเมื่อแปลงเป็นสกุลเงินบาทสูงขึ้น

บริษัทย่อยบริหารความเสี่ยงโดยมีนโยบายในการทำสัญญาซื้อขายอัตราแลกเปลี่ยนล่วงหน้าครึ่งหนึ่งของจำนวนสั่งซื้อสำหรับรายการค้าที่เป็นเงินตราต่างประเทศเพื่อลดความเสี่ยงด้านความผันผวนของอัตราแลกเปลี่ยนและยังทำให้บริษัททราบถึงต้นทุนและราคาขาย
ในรูปของค่าเงินบาทเพื่อใช้กำหนดราคาสินค้าบริษัทและเป็นหลักประกันได้ในระดับหนึ่งว่าบริษัทจะมีกำไรตามที่ตั้งไว้
อย่างไรก็ตาม
การทำสัญญาดังกล่าวไม่ได้ประกันว่าจะสามารถจัดการกับอัตราแลกเปลี่ยนได้ในอัตราที่ดีกว่าตลาด
เนื่องจากอัตราแลกเปลี่ยนนั้นเป็นสิ่งที่ ไม่สามารถคาดการณ์ได้อย่างแม่นยำในขณะที่ทำสัญญา

2.6 ความผันผวนของอัตราดอกเบี้ย

ความเสี่ยงจากอัตราดอกเบี้ยเกิดจากการเปลี่ยนแปลงของอัตราดอกเบี้ยในตลาดในอนาคต
ซึ่งมีผลกระทบต่อการดำเนินงาน และกระแสเงินสดของบริษัท

บริษัทบริหารความเสี่ยงด้วยการมีหน่วยงานที่ติดตามการเคลื่อนไหวของทิศทางของอัตราดอกเบี้ยอย่างใกล้ชิด
นอกจากนี้บริษัท มีนโยบายป้องกันความเสี่ยงจากการผันผวนของอัตราดอกเบี้ย เช่น
การใช้อัตราดอกเบี้ยคงที่
เพื่อให้สามารถประมาณการกระแสเงินสดของค่าใช้จ่ายเงินกู้ตลอดอายุสัญญาได้อย่างถูกต้อง